चंडीगढ़ निवासी एक बीमा धारक अपनी पत्नी को लेकर 'फोर्टिस' अस्पताल गए। मामला ओवेरियन सिस्ट का था। यानी ओवेरी में सिस्ट था। तमाम जांच के बाद इसका पता चला था। गायनोकोलोजिस्ट ने कहा कि ऑपरेशन होगा। मेडिक्लेम पॉलिसी थी। अस्पताल से पूछा तो बताया गया कि 75 हजार खर्च आएगा। इसमें सर्जरी और अस्पताल में रहना शामिल है। जब प्रोसेस शुरू किया तो अस्पताल ने बताया कि ऑपरेशन के बाद अस्पताल में रुकने के लिए रूम के तीन स्लैब हैं। एक पूरा प्राइवेट रूम 8 हजार रुपए, एक शेयरिंग वाला साढ़े पांच हजार रुपए और वार्ड का चार्ज 4 हजार रुपए। व्यक्ति ने सवाल पूछा, 'क्या वार्ड में तीमारदार रह सकता है' अस्पताल ने कहा, 'नहीं।' उस व्यक्ति ने साढ़े पांच हजार रुपए वाले शेयरिंग रूम के लिए हामी भर दी। मेडिक्लेम पॉलिसी के तहत वह 5 हजार रुपए तक रेंट वाला रूम ले सकता था। उसके मन में था कि अगर चार दिन भी रुकना पड़े तो दो हजार रुपए अतिरिक्त देने होंगे तो दे देंगे।